
REPUBLIKA SLOVENIJA
MINISTRSTVO ZA LOKALNO SAMOUPRAVO, 
KOHEZIJO IN REGIONALNI RAZVOJ
     	
       Ulica Vita Kraigherja 5, 2000 Maribor	T: 01 400 33 11
	E: gp.mkrr@gov.si
	www.mlskrr.gov.si


Obrazec 5: VZOREC POGODBE


Republika Slovenija, Ministrstvo za lokalno samoupravo, kohezijo in regionalni razvoj, Ulica Vita Kraigherja 5, 2000 Maribor, ki ga zastopa ministrica dr. Monika Kirbiš Rojs,
matična številka: 2632853000
davčna številka: 55319157	

(v nadaljnjem besedilu: ministrstvo)

in

[Naziv upravičenca], [sedež], 
davčna številka oziroma ID za DDV: [podatek], 
matična številka: [podatek], 
transakcijski račun: [IBAN] 
[kot upravičenec v zastopstvu vseh konzorcijskih partnerjev], ki ga zastopa [zakoniti zastopnik]; (v nadaljnjem besedilu: upravičenec)

sklepata naslednjo

POGODBO št. 
o sofinanciranju delovanja regijske pisarne v Bruslju v letu 2027



I.	UVODNE DOLOČBE


1. člen
(uvodne določbe)

Pogodbeni stranki ugotavljata, da je ministrstvo dne [datum] na spletni strani [naslov] objavilo Javni razpis za sofinanciranje delovanja regijske pisarne v Bruslju v letu 2027 (v nadaljnjem besedilu: javni razpis).

Upravičenec je dne [datum] vložil vlogo št. [oznaka]. S sklepom ministrstva št. [številka] z dne [datum] je bilo odobreno sofinanciranje v višini največ [znesek] EUR, ki ne sme preseči 200.000,00 EUR in najvišjega dovoljenega deleža sofinanciranja.

Upravičenec je regionalna razvojna agencija, vpisana v evidenco iz četrtega odstavka 20. člena
ZSRR-2, oziroma reprezentativno občinsko združenje, ki izpolnjuje pogoje javnega razpisa. Ob sklenitvi pogodbe se navede ustrezna pravna podlaga njegovega statusa.

Če je izbrana vloga konzorcija, vodilni partner to pogodbo sklepa v svojem imenu ter v imenu in za račun vseh naslednjih konzorcijskih partnerjev: [za vsakega partnerja: naziv, sedež, matična in davčna številka ter zakoniti zastopnik]. Njihova pooblastila so sestavni del konzorcijske pogodbe, priložene vlogi. Vodilni partner jamči za veljavnost in obseg pooblastil za sklenitev in izvajanje te pogodbe.

Če upravičenec nastopa samostojno, se določbe o konzorciju ne uporabljajo; ob pripravi pogodbe za podpis se neustrezna različica uvodnih podatkov izpusti.

Obdobje izvajanja sofinanciranih aktivnosti je od začetka veljavnosti te pogodbe do 31. 12. 2027. Sredstva se zagotovijo na proračunski postavki 263007, projektu NRP 1670-27-0009, STM 167040.


II.	PRAVNE PODLAGE

2. člen
(pravne podlage)

Pravne podlage te pogodbe so pravne podlage iz 1. poglavja javnega razpisa:
· Zakon o spodbujanju skladnega regionalnega razvoja (Uradni list RS, št. 20/11, 57/12, 46/16, 18/23 – ZDU-1O in 14/26; v nadaljnjem besedilu: ZSRR-2),
· Zakon o javnih financah (Uradni list RS, št. 11/11 – uradno prečiščeno besedilo, 14/13 – popr., 101/13, 55/15 – ZFisP, 96/15 – ZIPRS1617, 13/18, 195/20 – odl. US, 18/23 – ZDU-1O, 76/23, 24/25 – ZFisP-1, 39/25, 85/25 – ZPJS in 112/25),
· Zakon o izvrševanju proračunov Republike Slovenije za leti 2026 in 2027 (Uradni list RS, št. 95/25, 112/25 – ZJF-K in 1612/26),
· Proračun Republike Slovenije za leto 2027 (Uradni list RS, št. 95/25),
· Pravilnik o postopkih za izvrševanje proračuna Republike Slovenije (Uradni list RS, št. 50/07, 61/08, 99/09 – ZIPRS1011, 3/13, 81/16, 11/22, 96/22, 105/22 – ZZNŠPP, 149/22, 106/23, 88/24, 79/25 in 95/25),
· Uredba o postopku, merilih in načinih dodeljevanja sredstev za spodbujanje razvojnih programov in prednostnih nalog (Uradni list RS, št. 56/11 in 13/26),
· Zakon o varstvu osebnih podatkov (Uradni list RS, št. 163/22, 40/25 – ZInfV-1 in 10/26 – ZP-1L; v nadaljnjem besedilu: ZVOP-2),
· Zakon o integriteti in preprečevanju korupcije (Uradni list RS, št. 69/11 – uradno prečiščeno besedilo, 158/20, 3/22 – ZDeb in 16/23 – ZZPri; v nadaljnjem besedilu: ZIntPK),
· Zakon o javnem naročanju (Uradni list RS, št. 91/15, 14/18, 121/21, 10/22, 74/22 – odl. US, 100/22 – ZNUZSZS, 28/23, 88/23 – ZOPNN-F in 83/25 – ZOUL; v nadaljnjem besedilu:
ZJN-3).

Pri izvajanju pogodbe se upoštevajo veljavni predpisi ter javni razpis z objavljenimi pojasnili. Če sprememba predpisov zahteva prilagoditev pogodbe, stranke sklenejo pisni dodatek. Z dodatkom ni dovoljeno spreminjati pogojev izbora ali drugih bistvenih zahtev javnega razpisa.

Upravičenec s podpisom te pogodbe izrecno potrjuje, da je v celoti seznanjen z vsemi predpisi in dokumenti, navedenimi v prvem odstavku tega člena, ter da se z vsebino pravic in obveznosti pogodbenih strank izrecno strinja. Pogodbeni stranki se strinjata, da bosta izpolnjevali svoje obveznosti po tej pogodbi v skladu z vsakokratno veljavnimi predpisi in dokumenti, na katere se ta pogodba sklicuje in ki so del pogodbenega prava.




III.	PREDMET POGODBE

3. člen
(predmet pogodbe)

Predmet pogodbe je ureditev medsebojnih pravic in obveznosti v zvezi s sofinanciranjem regijske pisarne v Bruslju v skladu z 21.a členom ZSRR-2, in sicer za potrebe izvedbe naslednjih aktivnosti upravičenca, skladnih s Programom dela regijske pisarne v Bruslju s finančnim načrtom, ki je priloga pogodbi:

1. Spremljanje centraliziranih finančnih programov Evropske unije in njihovega vpliva na regionalni razvoj;
- stalno in strukturirano spremljanje centraliziranih finančnih programov Evropske unije, zlasti programov neposredno upravljanih s strani Evropske komisije (npr. Horizon Europe, LIFE, Digital Europe, CEF, Interreg), objav razpisov, delovnih programov in sprememb prioritet, zakonodajnih in programskih dokumentov EU, ki vplivajo na razpisne priložnosti;
- izvajanje strokovnih analiz, ki vključujejo identifikacijo priložnosti za financiranje projektov na regionalni ravni, presojo skladnosti EU prioritet z razvojnimi potrebami regij, oceno potencialnih učinkov posameznih razpisov na regionalni razvoj;

2. Priprava in pomoč pri pripravi prijav na centralizirane finančne programe;
- identifikacija aktualnih in prihajajočih razpisov v okviru centraliziranih programov EU, presoja relevantnosti za slovenske prijavitelje s posebnim poudarkom za priložnosti razvoja kohezijske regije Vzhodna Slovenija, svetovanje in razvoj projektnih idej ter pomoč pri pripravi vlog;
- spremljanje delovnih programov, strateških dokumentov, razpisnih napovedi ter sprememb prioritet Evropske komisije, priprava priporočil za vključevanje posameznih ciljnih skupin (občine, razvojne agencije, javni zavodi, podjetja), sistematično in pravočasno obveščanje potencialnih prijaviteljev iz celotne Slovenije, organizacija informativnih dogodkov (delavnice, predstavitve, spletni seminarji);

3. Neposredno sodelovanje z evropskimi institucijami, mednarodnimi združenji in predstavništvi lokalnih skupnosti v Bruslju na področju regionalnega razvoja;
- vzpostavljanje, razvijanje in vzdrževanje delovnih stikov z institucijami Evropske unije (zlasti Evropsko komisijo, Evropskim parlamentom in drugimi relevantnimi organi), sodelovanje z mednarodnimi združenji, mrežami in platformami na področju regionalnega razvoja, sodelovanje z  drugimi slovenskimi predstavništvi v Bruslju (npr. SPBR, SBRA), povezovanje s predstavništvi regij, mest in drugih lokalnih skupnosti v Bruslju, organizacija in izvajanje bilateralnih in multilateralnih srečanj za slovenske deležnike;

4. Spremljanje zakonodajnega postopka na ravni Evropske unije in politik Evropske unije;
- spremljanje zakonodajnih pobud, predlogov direktiv, uredb in drugih pravnih aktov EU, ter spremljanje razvojnih, kohezijskih in sektorskih politik EU, ki imajo vpliv na regionalni razvoj;
- identifikacija potencialnih vplivov zakonodaje in politik EU na regionalni razvoj v Sloveniji, priprava strokovnih analiz, povzetkov in opozoril o pomembnih spremembah, pravočasno obveščanje slovenskih deležnikov o relevantnih zakonodajnih procesih;

5. Zbiranje informacij ter izmenjava izkušenj in dobrih praks s področja regionalnega razvoja;
- zbiranje informacij o dobrih praksah na področju regionalnega razvoja iz drugih držav in regij, analiza uspešnih regionalnih razvojnih modelov, projektov in politik, prenos znanja in izkušenj na slovenske regije in občine, organizacija ali udeležba na dogodkih za izmenjavo dobrih praks (delavnice, konference, študijski obiski);

6. Promocija regij in regionalnih dogodkov ter podpora slovenski delegaciji v Evropskem odboru regij;
- promocija slovenskih regij, njihovih razvojnih potencialov in projektov na ravni EU, organizacija ali sodelovanje pri promocijskih dogodkih (npr. predstavitve, konference, tematski dogodki), priprava promocijskih gradiv in vsebin;
- podpora slovenski delegaciji v Evropskem odboru regij, zlasti zagotavljanje strokovnih podlag, priprava informacij in analiz, logistična in organizacijska podpora, sodelovanje pri pripravi stališč in prispevkov na področju regionalnega razvoja, krepitev prepoznavnosti slovenskih regij v evropskem prostoru;

7. Vključevanje v mednarodne programe in razvojna partnerstva z namenom pridobivanja sofinancerskih razvojnih sredstev;

· identifikacija priložnosti za vključevanje v mednarodne programe in projekte, vzpostavljanje in razvoj mednarodnih razvojnih partnerstev, povezovanje slovenskih deležnikov s tujimi partnerji, sodelovanje pri oblikovanju projektnih pobud in partnerstev, podpora pri vključevanju slovenskih subjektov v mednarodne konzorcije, spremljanje rezultatov sodelovanja in pridobljenih sredstev, povezovanje subjektov iz vseh slovenskih regij z mednarodnimi deležniki.

Ministrstvo se s to pogodbo zavezuje, da bo krilo upravičene stroške dela regijske pisarne v Bruslju in upravičene stroške, vezane na prostor pisarne, do višine največ 60%, na letni ravni.

Ustanovitev in delovanje regijske pisarne v Bruslju je namenjeno doseganju naslednjih ciljev:
· zmanjševanju regionalnih razvojnih razlik v Sloveniji,
· krepitvi prisotnosti slovenskih regij, občin in RRA v Bruslju,
· izboljšanju možnosti za sodelovanje slovenskih partnerjev v programih Evropske unije,
· učinkovitejše zastopanje regionalnih interesov pri oblikovanju politik Evropske unije,
· okrepitev mreženja slovenskih razvojnih deležnikov na ravni EU.

Program dela regijske pisarne in okviren finančni načrt za njegovo izvedbo sta dogovorjena na podlagi presoje vloge upravičenca, prispele na Javni razpis za sofinanciranje regijske pisarne v Bruslju z oznako št. [oznaka], in na podlagi sklepa ministrstva št. [številka] z dne [datum]. Program dela regijske pisarne s finančnim načrtom je sestavni del te pogodbe.

4. člen
(program dela in območje izvajanja)

Program dela regijske pisarne v Bruslju s finančnim načrtom za leto 2027 (v nadaljnjem besedilu: program dela) je sestavni del te pogodbe in mora biti skladen z odobreno vlogo in javnim razpisom. V primeru konzorcija vsebuje delitev nalog, stroškov, sofinanciranja in drugih virov financiranja po partnerjih.

Ministrstvo lahko poda usmeritve za izvajanje programa dela v okviru namena, ciljev in pogojev javnega razpisa. Če bi usmeritve zahtevale spremembo pogodbenih obveznosti, obsega aktivnosti, finančnega načrta ali dinamike izplačil, se sprememba uredi s pisnim dodatkom v skladu s 30. členom te pogodbe.

Naloge se izvajajo strokovno in kontinuirano. Pisarna deluje na območju Regije Bruselj–glavno mesto. Aktivnosti zunaj Bruslja so dopustne le v drugih krajih držav članic EU, kjer potekajo aktivnosti institucij EU, mednarodnih združenj ali predstavništev lokalnih skupnosti, neposredno povezane z nalogami pisarne. Vnaprej morajo biti načrtovane v programu dela in povezane s cilji javnega razpisa.

Pisarna deluje za vseh dvanajst slovenskih razvojnih regij, s posebnim poudarkom na kohezijski regiji Vzhodna Slovenija, in aktivno sodeluje z deležniki iz 4. poglavja javnega razpisa.
IV. POGODBENA VREDNOST IN FINANČNI NAČRT

5. člen
(pogodbena vrednost in financiranje)

Ministrstvo bo v letu 2027 upravičene stroške sofinanciralo v skupni višini največ [znesek] EUR (z besedo: [znesek]), od tega največ do [znesek] EUR za stroške dela in največ [znesek] EUR za stroške, povezane s prostorom. Zneski se pred podpisom izpolnijo skladno s sklepom o izboru in odobrenim finančnim načrtom.

Delež sofinanciranja znaša [delež] % dejansko nastalih in plačanih upravičenih stroškov, vendar največ 60 % na letni ravni in skupaj največ do 200.000,00 EUR. Skupna izplačila ne smejo preseči odobrene pogodbene vrednosti. Stroški prostora lahko obsegajo največ do 30 % vseh uveljavljanih upravičenih stroškov.

Upravičenec oziroma vsak konzorcijski partner zagotovi svoj delež virov v skladu z odobrenim finančnim načrtom. Zagotovljeno mora biti pokritje celotne finančne konstrukcije, vključno z razliko med skupnimi stroški in odobrenim sofinanciranjem, vendar najmanj 40 % upravičenih stroškov na letni ravni, skladno z drugim odstavkom 21.a člena ZSRR-2 in javnim razpisom. Za vsakega partnerja so v programu dela navedeni znesek stroškov, znesek sofinanciranja ter znesek in vrsta drugih zagotovljenih virov. Neupravičene stroške in prekoračitve krije upravičenec oziroma partner iz drugih dovoljenih virov.

Sredstva so zagotovljena na PP 263007- Regijska pisarna v Bruslju, projektu NRP 1670-27-0009, STM 167040.

Če se po sklenitvi pogodbe razpoložljiva proračunska sredstva zmanjšajo ali ukinejo, ministrstvo in upravičenec proučita možnost prilagoditve obsega aktivnosti, pogodbene vrednosti oziroma dinamike izplačil ob upoštevanju namena in ciljev sofinanciranja. Dogovorjene spremembe uredita z dodatkom. Če dogovor ni dosežen, se morebitno prenehanje in njegove posledice uredijo skladno s pogodbo in veljavnimi predpisi; obveznosti ministrstva ne prenehajo samodejno zgolj zaradi nedoseženega soglasja.

Pravice porabe v proračunu za leto 2027 so zagotovljene v okviru proračunskih sredstev  in se ne prenašajo v naslednje leto. Izbor vloge in odobreni finančni načrt še ne pomenita potrditve upravičenosti vsakega posameznega stroška; ministrstvo jo preveri pri obravnavi zahtevkov.


V. UPRAVIČENI STROŠKI IN IZDATKI

6. člen
(upravičeni stroški in dokazila)

Upravičeni so dejansko nastali in plačani stroški dela ter stroški, povezani s prostorom, določeni v
14. poglavju javnega razpisa. Biti morajo neposredno povezani z nalogami pisarne, potrebni, razumni, gospodarni, predvideni v programu dela in izkazani z verodostojnimi knjigovodskimi listinami. Nastanek in plačilo stroškov morata biti skladna s 7. členom te pogodbe.
Stroški dela se priznajo izključno za zaposlene pri upravičencu ali konzorcijskem partnerju, neposredno vključene v izvajanje nalog, v skupnem obsegu do 1,5 ekvivalenta polnega delovnega časa. Vključujejo plačo, obvezne prispevke delodajalca, druge obvezne dajatve, prehrano med delom, prevoz na delo in z dela v Bruslju ter druge obvezne stroške delodajalca v skladu z veljavno zakonodajo in 14. poglavjem javnega razpisa.

Dokazila o stroških dela so pogodbe o zaposlitvi, akti o napotitvi oziroma razporeditvi, opisi nalog, podpisane mesečne časovnice, vsebinska poročila in dokazila o izvedenih aktivnostih, obračuni plač, veljavni obračuni davčnega odtegljaja oziroma ustrezna davčna dokazila ter dokazila o plačilu plač, prispevkov, davkov in povračil. Po potrebi se predložijo interni akti, evidence prisotnosti in dodatna dokazila.

Stroški zunanjih izvajalcev za delo strokovnjakov, podjemne in avtorske pogodbe, nagrade ter drugi stroški, ki niso stroški zaposlenih in niso upravičeni po javnem razpisu, so neupravičeni do sofinanciranja.

Stroški prostora vključujejo najemnino, obratovalne stroške, upravljanje, čiščenje, varovanje, nujno informacijsko in osnovno pisarniško opremo, delovanje pisarne ter zavarovanje prostora v obsegu, določenem v javnem razpisu. Skupaj lahko dosegajo največ 30 % vseh uveljavljanih upravičenih stroškov.

Dokazila o stroških prostora so dokazilo o pravici uporabe, pogodbe, računi, dobavnice ali prevzemni zapisniki, evidenca opreme, zavarovalne police in dokazila o plačilih. Pri skupnih stroških se predloži preverljiva metodologija razdelitve; uveljavlja se le del, ki pripada regijski pisarni. Opis, fotografije in druga ustrezna dokazila izkazujejo dejansko namensko uporabo.

Prostori morajo biti primerni za delo, ustrezno opremljeni, funkcionalno ločeni od drugih dejavnosti in ne smejo biti namenjeni bivanju ali pridobitni dejavnosti. Stroški luksuzne opreme, nakupa nepremičnin, nepotrebnih investicij, reprezentance, gostinskih storitev in drugih dejavnosti niso upravičeni. Davek na dodano vrednost ni upravičen strošek.

Zunanji izvajalec ali dobavitelj z upravičencem ali partnerjem ne sme biti lastniško povezan v deležu
25 % ali več. Partner ne sme nastopati kot zunanji izvajalec ali dobavitelj drugemu partnerju istega konzorcija. Neposredna sorodstvena razmerja med lastniki in zakonitimi zastopniki partnerjev ter lastniki in zakonitimi zastopniki zunanjih izvajalcev ali dobaviteljev niso dopustna, skladno s 15. poglavjem javnega razpisa.

Pri porabi sredstev se upošteva zakon, ki ureja javno naročanje, kadar so izpolnjeni zakonski pogoji. Upoštevajo se tudi pravila o preprečevanju dvojnega financiranja iz 13. člena te pogodbe.


VI. ZAHTEVEK ZA IZPLAČILO

7. člen
(obdobje upravičenosti)

Obdobje sofinanciranja ter nastanka in plačila upravičenih stroškov je od dneva začetka veljavnosti te pogodbe do 31. 12. 2027. Upravičeni stroški morajo biti plačani najpozneje do predložitve posameznega zahtevka za izplačilo v skladu z 8. členom te pogodbe. Stroški, nastali ali plačani zunaj tega obdobja, niso upravičeni.

8. člen
(zahtevki in dinamika izplačil)

Podlaga za izplačilo je pravočasen, popoln in vsebinsko utemeljen zahtevek za izplačilo (v nadaljnjem besedilu: ZZI), podprt z dokazili o dejansko nastalih in plačanih upravičenih stroških. Skupna izplačila ne smejo preseči zneska in deleža iz 5. člena te pogodbe.

Sredstva se uveljavljajo z največ s tremi ZZI-ji. Roki za predložitev  ZZI-jev so:
· do vključno 1. 5. 2027
· do vključno 1. 9. 2027
· do vključno 1. 12. 2027. 

Navedeno ne posega v možnost dopolnitve pravočasno predloženega zahtevka v roku, ki ga določi ministrstvo v skladu z 10. členom te pogodbe.

9. člen
(vsebina in predložitev ZZI)

ZZI se ministrstvu predloži kot e-račun prek sistema Uprave Republike Slovenije za javna plačila, s sklicem na številko te pogodbe. Dokazila se posredujejo elektronsko na način, ki ga ministrstvo sporoči upravičencu in ki zagotavlja varnost podatkov ter povezavo z ZZI.

ZZI vsebuje obdobje, seznam stroškov po kategorijah in partnerjih, skupne upravičene stroške, uporabljeni delež in zahtevani znesek sofinanciranja ter kumulativni pregled dosedanjih zahtevkov in izplačil.

Priložijo se: 
· poročilo o izvedenih nalogah in doseganju kazalnikov; 
· dokazila iz 6. člena o nastanku in plačilu vsakega uveljavljanega stroška; 
· izpis ločene knjigovodske evidence; 
· pregled financiranja po virih in partnerjih ter izjava o spoštovanju prepovedi dvojnega financiranja. 


10. člen
(obravnava zahtevkov)

Če je ZZI nepopoln ali so potrebna pojasnila, ministrstvo upravičenca pisno pozove k dopolnitvi in določi primeren rok ter navede manjkajoča dokazila oziroma vprašanja. Dopolnitev se veže na prvotni ZZI in se po potrebi uskladi z e-računom.

Če upravičenec ZZI v roku ne dopolni tako, da bi bila mogoča njegova presoja, ministrstvo nepopolnega dela ne potrdi in ga ne izplača. Če je ZZI popoln, vendar stroški niso upravičeni oziroma vsebinsko utemeljeni, ministrstvo ta del obrazloženo zavrne. Nesporni del obravnava ločeno, če je to mogoče.

Če se neupravičeno izplačilo ugotovi naknadno, se vračilo zahteva skladno s 25. členom te pogodbe. Neupravičene stroške krije upravičenec oziroma zadevni partner iz drugih dovoljenih virov.


VII. PLAČILNI ROKI

11. člen
(plačilni rok)

Ministrstvo popoln in potrjen zahtevek izplača na transakcijski račun upravičenca [IBAN] v plačilnem roku, ki ga določa veljavni zakon o izvrševanju proračuna Republike Slovenije. Izplačilo se izvede skladno z dokončno določeno dinamiko iz 8. člena ter v okviru razpoložljivih proračunskih sredstev za ta namen.


VIII. NAMENSKOST SREDSTEV

12. člen
(namenska poraba)

Sredstva so namenska in se uporabijo izključno za upravičene stroške izvajanja nalog regijske pisarne v skladu z javnim razpisom, odobreno vlogo, programom dela in to pogodbo. Ob ugotovljeni neskladnosti delovanja se uporabijo 19. poglavje javnega razpisa ter 22. do 25. člen te pogodbe. Vračajo se neupravičeno prejeta sredstva v obsegu, ki izhaja iz ugotovljene kršitve in pravil javnega razpisa.


IX. PREPOVED DVOJNEGA FINANCIRANJA

13. člen
(prepoved dvojnega financiranja)

Upravičenec in vsi konzorcijski partnerji spoštujejo prepoved dvojnega financiranja iz 5.1, 12., 14. in
20. poglavja javnega razpisa. Za iste upravičene stroške in aktivnosti, ki so predmet sofinanciranja, niso pridobili in ne bodo pridobili sredstev iz drugih javnih virov, vključno s pomočjo de minimis, v nasprotju z javnim razpisom. Vse druge vire financiranja projekta razkrijejo v finančnem načrtu in ob spremembah nemudoma obvestijo ministrstvo.

Dvojno uveljavljanje stroškov in izdatkov, ki so že bili povrnjeni iz katerega koli drugega vira, ni dovoljeno. Če se ugotovi dvojno uveljavljanje, ministrstvo v skladu z 20. poglavjem javnega razpisa odstopi od pogodbe in zahteva vračilo že izplačanih sredstev s pripadajočimi obrestmi po 25. členu te pogodbe. Namerno dvojno uveljavljanje se obravnava kot goljufija.

Če sofinanciranje preseže najvišjo dovoljeno stopnjo ali zakonsko oziroma pogodbeno določen delež, ministrstvo zahteva vračilo preveč izplačanih sredstev s pripadajočimi obrestmi po 25. členu te pogodbe. Sama predhodna seznanitev ministrstva z drugim virom ne dovoljuje dvojnega financiranja.


X. OBVEZNOSTI UPRAVIČENCA

14. člen
(obveznosti upravičenca)

Upravičenec se zavezuje, da bo naloge izvajal strokovno, vestno, zakonito in gospodarno, s skrbnostjo dobrega strokovnjaka, v skladu z javnim razpisom, odobreno vlogo, programom dela in to pogodbo ter zakonitimi usmeritvami ministrstva v njihovem okviru.

Sredstva bo porabljal namensko, pregledno in učinkovito, preprečeval dvojno financiranje ter spoštoval predpise s področij delovnega prava, javnega naročanja, integritete in preprečevanja korupcije. Terjatev do ministrstva ne bo odstopil, zastavil ali drugače prenesel na tretjo osebo.

Ministrstvo bo nemudoma pisno obvestil o dogodkih, ki pomembno vplivajo na izvajanje pogodbe, in o spremembah pogojev upravičenosti. Druge statusne spremembe, spremembe sedeža, zastopnikov in pooblaščenih oseb bo sporočil najpozneje v osmih dneh od nastanka.

Pravočasno bo predložil zahtevke, poročila, dokazila in pojasnila, izpolnjeval pogodbene roke, vodil ločene računovodske evidence ter zagotavljal revizijsko sled. Ministrstvu in drugim pristojnim organom bo omogočil nadzor ter vpogled v dokumentacijo in programe, tudi po koncu izvajanja v obdobju obvezne hrambe. Predložil bo vsa dejstva in dokaze, pomembne za pravilnost ugotovitev nadzora.

Ob dvomu o izpolnjevanju obveznosti bo ministrstvo pisno zaprosil za pojasnilo. Navodila ministrstva ne smejo spreminjati bistvenih pogojev javnega razpisa; spremembe pogodbenih obveznosti se uredijo po 30. členu te pogodbe.

Najpozneje do začetka delovanja pisarne bo zagotovil ustrezne prostore in ministrstvu predložil dokazilo o pravici uporabe. Ob začetku bo zagotovil zunanjo in notranjo označbo z nazivom pisarne ob upoštevanju pravil lastnika oziroma upravljavca in tehničnih lastnosti objekta.

Najpozneje v enem mesecu od začetka delovanja bo zagotovil uradno spletno predstavitev pisarne in jo redno posodabljal. Vsebovala bo najmanj poslanstvo in naloge, kontaktne podatke, aktualne aktivnosti, dogodke in možnosti sodelovanja, informacije o centraliziranih razpisih EU oziroma povezave ter druge informacije za ključne deležnike. Predstavitev bo samostojna stran ali samostojen zavihek oziroma podstran, ki jo lahko redno ureja.

Sodelovanje z drugimi organizacijami in uporaba skupnih zmogljivosti sta dopustna v okviru 6. poglavja javnega razpisa ob jasni delitvi nalog in stroškov ter ločenem financiranju; ne smeta razširiti kroga upravičencev ali povzročiti financiranja njihovih stroškov v nasprotju z razpisom.

15. člen
(kadrovske zmogljivosti)


Ob sklenitvi pogodbe o sofinanciranju mora prijavitelj oziroma konzorcij s predložitvijo sklenjenih pogodb o zaposlitvi izkazati, da je predvideni kader zaposlen pri prijavitelju oziroma konzorcijskih partnerjih v obsegu, določenem v odobreni vlogi, vendar skupno največ 1,5 ekvivalenta polnega delovnega časa. Zaposleni kader mora izpolnjevati vse izobrazbene, strokovne, jezikovne in druge pogoje iz poglavja 5.4 javnega razpisa, pri čemer mora biti najmanj ena oseba zaposlena za polni delovni čas in napotena na delo v regijsko pisarno v Bruslju.

Upravičenec oziroma konzorcij mora ves čas izvajanja projekta ohranjati kadrovski obseg, določen v odobreni vlogi, zagotavljati izpolnjevanje zahtevanih kadrovskih pogojev ter z ustreznimi dokazili izkazovati zaposlitev kadra in napotitev na delo v Bruslju. Napotitve morajo biti izvedene skladno z veljavnimi predpisi, ki urejajo delo v tujini, vključno s predpisi o napotitvi javnih uslužbencev na delo v tujino, kadar se ti uporabljajo.


Ob objektivnih razlogih, kot so prenehanje delovnega razmerja ali daljša odsotnost, upravičenec zagotovi nadomestitev v razumnem roku in o tem nemudoma obvesti ministrstvo. Za nadomestnega strokovnjaka predloži dokazila o izpolnjevanju pogojev iz javnega razpisa. Sprememba ne sme povzročiti preseganja dovoljenega obsega upravičenih stroškov ali odstopanja od obveznih pogojev.


16. člen
(konzorcijsko razmerje)

Če je izbrana vloga konzorcija, vodilni partner nastopa v svojem imenu ter v imenu in za račun vseh partnerjev, navedenih v 1. členu, na podlagi njihovih pooblastil. Določbe pogodbe zavezujejo vse partnerje. Vodilni partner usklajuje izvajanje, poročanje, zahtevke, prejem in razdelitev sredstev ter komunikacijo z ministrstvom v skladu s konzorcijsko pogodbo.

Vodilni partner in vsi konzorcijski partnerji so ministrstvu solidarno odgovorni za izpolnjevanje pogodbenih obveznosti, vključno z vračilom sredstev in pripadajočih obresti. Ministrstvo lahko izpolnitev zahteva od katerega koli partnerja ali vseh skupaj; ista obveznost se ne sme izterjati večkrat.

Notranja delitev nalog, stroškov in končnega bremena vračila je urejena v konzorcijski pogodbi, tudi za nepravilnost, ki jo povzroči samo en partner. Ta ureditev ne omejuje solidarne odgovornosti do ministrstva.

Vsi partnerji dejansko sodelujejo pri izvajanju nalog in zagotavljajo dogovorjene vire. Sprememba sestave konzorcija je mogoča samo s predhodnim pisnim soglasjem ministrstva, če jo dopuščajo javni razpis in veljavni predpisi ter ne spreminja pogojev upravičenosti ali rezultata izbora; po potrebi se sklene dodatek k tej pogodbi in konzorcijski pogodbi.

17. člen
(poročanje)

Upravičenec ob vsakem ZZI predloži vsebinsko in finančno poročilo za zadevno obdobje ter kumulativni pregled izvajanja. Poročilo vsebuje izvedene aktivnosti po nalogah in partnerjih, dosežene kazalnike rezultata in učinka, dokazila, sodelovanja, pobude, prispevek k regionalnemu razvoju, odstopanja in predlagane ukrepe.

Končno vsebinsko in finančno poročilo za celotno obdobje izvajanja projekta do 31. 12. 2027 upravičenec predloži, najpozneje do 31. 1. 2028.

Ministrstvo lahko zahteva dopolnitve in pojasnila v primernem roku ter preverja dejansko izvedbo in dosežene rezultate. Upravičenec sproti obvešča o okoliščinah, ki vplivajo na izvajanje ali doseganje ciljev.


18. člen
(kazalniki)

Upravičenec in partnerji dosegajo kazalnike iz 3. poglavja javnega razpisa in odobrenega programa dela. Obvezne so najmanj naslednje vrednosti:

Izložek: ena podprta regijska pisarna.

KPI 1: v povprečju najmanj ena strukturirana informacija o relevantnem razpisu EU tedensko; učinek: najmanj deset prijav na centralizirane razpise EU, oddanih ali pripravljenih za oddajo na podlagi informacij pisarne v obdobju njenega delovanja.

KPI 2: najmanj ena aktivnost informiranja tedensko; strukturirane informacije, že upoštevane pri KPI 1, se ne štejejo ponovno.

KPI 3: najmanj deset projektnih idej, pri katerih je pisarna vsebinsko sodelovala; učinek: najmanj šest prijav, oddanih ali pripravljenih za oddajo na centralizirane razpise EU, pri katerih je pisarna sodelovala pri oblikovanju ideje; vsaj polovica prijaviteljev je iz kohezijske regije Vzhodna Slovenija. Poroča se tudi o skupni vrednosti teh projektnih idej.

KPI 4a: najmanj devet vsebinskih sestankov v vsakem trimesečnem obdobju delovanja.

KPI 4b: najmanj deset na novo vzpostavljenih sodelovanj; učinek: najmanj pet aktivno vzdrževanih sodelovanj v obdobju delovanja.

KPI 5: najmanj šest zakonodajnih pregledov, analiz, povzetkov ali obvestil v vsakem trimesečnem obdobju delovanja.

KPI 6: najmanj šest opredeljenih in slovenskim deležnikom vsebinsko predstavljenih dobrih praks v celotnem obdobju delovanja.

Kazalniki se merijo na način iz javnega razpisa in dokazujejo s poročili ter preverljivimi evidencami in dokazili. Višje zaveze iz odobrenega programa dela se ohranijo. Ob nedoseganju se ugotovijo razlogi, narava, obseg in posledice odstopanja ter uporabi postopek iz 19. in 22. do 25. člena te pogodbe; znižanje ne sme biti brez obrazložitve ali določeno zgolj z mehanskim odstotkom nedoseganja.

19. člen
(ohranjanje pogojev in odprava kršitev)

Če upravičenec po sklenitvi pogodbe preneha izpolnjevati pogoje, ki jih mora izpolnjevati tudi med izvajanjem ali po zaključku projekta, ministrstvo glede na naravo, obseg in posledice kršitve zahteva odpravo v primernem roku oziroma vračilo sorazmernega dela sredstev. Če kršitev onemogoča doseganje namena ali bistvenih ciljev sofinanciranja ter je ni mogoče odpraviti ali je upravičenec v postavljenem roku ne odpravi, ministrstvo odstopi od pogodbe in zahteva vračilo vseh izplačanih sredstev, skladno s 5. poglavjem javnega razpisa. Upoštevajo se tudi posebni primeri iz 22. člena te pogodbe.


XI. AKTIVNOSTI MINISTRSTVA

20. člen
(obveznosti ministrstva)

Ministrstvo se ob pravilnem in pravočasnem izpolnjevanju pogodbenih obveznosti upravičenca zavezuje preveriti zahtevke za izplačilo in sofinancirati aktivnosti, ki so predmet te pogodbe, v višini izkazanih upravičenih stroškov, največ do zneska in v deležu iz 5. člena te pogodbe ter v okviru razpoložljivih proračunskih sredstev.

Ministrstvo upravičencu na njegovo pisno zaprosilo zagotovi informacije in pojasnila v zvezi z izvajanjem te pogodbe praviloma v 15 dneh od prejema zaprosila.

Ministrstvo po uradni dolžnosti najmanj enkrat letno pred izplačilom sredstev preveri izpolnjevanje pogojev, ki jih morajo upravičenec in konzorcijski partnerji ohranjati v skladu z javnim razpisom in to pogodbo. Pri regionalnih razvojnih agencijah preveri izpolnjevanje pogojev za vpis v evidenco regionalnih razvojnih agencij in vpis vanjo, pri reprezentativnih občinskih združenjih pa izpolnjevanje pogojev za njihov status.

Če ministrstvo ugotovi, da upravičenec ali posamezni konzorcijski partner ne izpolnjuje več zahtevanih pogojev, ukrepa v skladu z 19. členom ter 22. do 25. členom te pogodbe.


21. člen
(nadzor)

Ministrstvo, Urad za nadzor proračuna, Računsko sodišče in drugi pristojni nadzorni organi v okviru svojih pristojnosti izvajajo tehnični, administrativni in finančni nadzor. Upravičenec in partnerji omogočijo dostop do prostorov, listin ter računalniških in računovodskih programov in postopkov, povezanih s projektom, tudi v obdobju hrambe dokumentacije.

Preverjanje na kraju samem se lahko izvede s predhodnim pisnim obvestilom ali brez najave, v skladu z javnim razpisom in pristojnostmi nadzornega organa. Upravičenec ravna po priporočilih končnih poročil in ministrstvo redno obvešča o ukrepih.

Ministrstvo lahko za strokovno podporo nadzoru zakonito angažira zunanje izvajalce; s tem se ne prenašajo izvirne pristojnosti organa. Predhodna potrditev ZZI ne izključuje naknadne ugotovitve neupravičenega izplačila in zahteve za vračilo.

22. člen
(posebni primeri odstopa)

Če se po sklenitvi pogodbe ugotovi, da upravičenec oziroma partner ob prijavi ni izpolnjeval pogojev, odločilnih za upravičenost do sofinanciranja, ministrstvo odstopi od pogodbe in zahteva vračilo vseh izplačanih sredstev, skladno s 5. poglavjem javnega razpisa.

Če ministrstvo ugotovi, da delovanje regijske pisarne ni skladno s pravnim redom Republike Slovenije, javnim razpisom ali to pogodbo, ukrepa glede na naravo, obseg in posledice kršitve v skladu z
19. poglavjem javnega razpisa ter 23. do 25. členom te pogodbe. Za prenehanje izpolnjevanja pogojev med izvajanjem projekta se uporablja 19. člen te pogodbe, za dvojno financiranje in preseganje najvišje dovoljene stopnje sofinanciranja pa 13. člen te pogodbe.

Pred ukrepanjem ministrstvo ugotovi dejstva in upravičencu omogoči, da se o ugotovitvah izjavi. Sam sum goljufije ni ugotovitev obveznosti vračila; ministrstvo lahko do razjasnitve obrazloženo zadrži sporna izplačila in obvesti pristojne organe.

23. člen
(kršitve pogodbe)

Za kršitve se štejejo zlasti neizvajanje dogovorjenih nalog, nenamenska poraba, neresnični podatki ali zamolčanje pomembnih podatkov, nedopustno dvojno financiranje, neizpolnjevanje kadrovskih ali prostorskih pogojev, neodobrene spremembe konzorcija ter onemogočanje nadzora. Pravne posledice se določijo po 19. in 22. do 25. členu te pogodbe glede na konkretno kršitev in zadevna pravila javnega razpisa. Nobena določba tega člena sama po sebi ne pomeni vračila vseh sredstev za vsako manjšo kršitev.

24. člen
(postopek ukrepanja in odstop)

Kadar je kršitev mogoče odpraviti, ministrstvo upravičenca pisno seznani z ugotovitvami in zahtevanimi ukrepi ter določi primeren rok za odpravo, praviloma najmanj 15 dni. Če kršitev ni odpravljena, ukrepa skladno z zadevno določbo javnega razpisa in te pogodbe.

Brez dodatnega roka lahko odstopi, kadar odprava ni mogoča, bi bila brezpredmetna ali iz ravnanja upravičenca izhaja, da obveznosti niti v dodatnem roku ne bo izpolnil, ter v primerih iz javnega razpisa, ki zahtevajo odstop zaradi že ugotovljene kršitve.

Odstop se poda s pisno obrazloženo izjavo in učinkuje z vročitvijo upravičencu. Izjava opredeli razlog, obseg prenehanja, posledice za nadaljnje aktivnosti in izplačila ter podlago in obseg morebitnega vračila. Za vračilo velja 25. člen te pogodbe.


25. člen
(vračilo sredstev in obresti)

Ministrstvo lahko glede na pravila javnega razpisa, naravo in posledice kršitve obrazloženo zadrži sporna izplačila, zavrne neupravičeni del ZZI ali zahteva vračilo neupravičeno izplačanih sredstev. Ukrepi se ne smejo podvajati tako, da bi se isti znesek vračal večkrat. Sprememba pogodbene vrednosti se uredi z dodatkom, kadar je to potrebno.

Pisni poziv za vračilo vsebuje dejansko in pravno podlago, znesek glavnice, posamezna izplačila, od katerih se obračunajo obresti, način njihovega obračuna, račun za vračilo ter rok. Upravičenec vrne zahtevani znesek v 30 dneh od prejema pisnega poziva s pripadajočimi zakonskimi zamudnimi obrestmi od dneva prejema posameznega izplačila do dneva vračila v proračun Republike Slovenije. 

Pri preseženi stopnji sofinanciranja se vrača preveč izplačani znesek; pri drugih kršitvah se obseg vračila določi po zadevni določbi javnega razpisa in te pogodbe. Za konzorcij velja solidarna odgovornost iz 16. člena. Ob neplačilu ministrstvo začne potrebne postopke izterjave.


XII. VAROVANJE OSEBNIH PODATKOV IN POSLOVNIH SKRIVNOSTI

26. člen
(varstvo osebnih podatkov in poslovnih skrivnosti)

Pogodbeni stranki in konzorcijski partnerji osebne podatke obdelujejo skladno s Splošno uredbo o varstvu podatkov (GDPR), ZVOP-2 in drugimi veljavnimi predpisi, na ustrezni pravni podlagi ter v obsegu, potrebnem za izvedbo javnega razpisa in izvajanje, spremljanje ter nadzor te pogodbe.

Zagotovijo ustrezne ukrepe za varnost obdelave ter dostop omejijo na pooblaščene osebe, zavezane k zaupnosti. Poslovne skrivnosti varujejo skladno z veljavnimi predpisi, pri čemer njihova označitev ne preprečuje razkritja podatkov, ki so po zakonu javni.


XIII. HRAMBA IN RAČUNOVODSKO SPREMLJANJE

27. člen

Upravičenec in vsak konzorcijski partner zagotavljata dostopnost in hrambo celotne originalne dokumentacije, povezane z delovanjem pisarne, še najmanj deset let po prenehanju delovanja regijske pisarne oziroma dlje, če to zahtevajo veljavni predpisi ali nezaključeni postopki. Ministrstvu in drugim nadzornim organom omogočita vpogled za poznejša preverjanja.

Za vse transakcije v zvezi s projektom vodijo vsi konzorcijski partnerji ločeno knjigovodsko,  evidenco na posebnem stroškovnem mestu ali po ustrezni računovodski kodi, tako da sta ves čas zagotovljena pregled namenske porabe in revizijska sled. Obveznosti hrambe, nadzora in vračila se ohranijo tudi po prenehanju izvajanja sofinanciranih aktivnosti ali odstopu.


XIV. PROTIKORUPCIJSKA KLAVZULA IN PREPOVED POSLOVANJA Z MINISTRSTVOM 

28. člen
(protikorupcijsko določilo)

Če kdo v imenu ali na račun upravičenca predstavniku ali posredniku organa ali organizacije iz javnega sektorja obljubi, ponudi ali da kakšno nedovoljeno korist za pridobitev posla ali za sklenitev posla pod ugodnejšimi pogoji ali za opustitev dolžnega nadzora nad izvajanjem pogodbenih obveznosti ali za drugo ravnanje ali opustitev, s katerim je organu ali organizaciji iz javnega sektorja povzročena škoda ali je omogočena pridobitev nedovoljene koristi predstavniku organa, posredniku organa ali organizacije iz javnega sektorja, drugi pogodbeni stranki ali njenemu predstavniku, zastopniku ali posredniku, je ta pogodba nična.

Če se ugotovi, da za upravičenca obstaja prepoved poslovanja iz 35. člena Zakona o integriteti in preprečevanju korupcije (Uradni list RS, št. 69/11 - uradno prečiščeno besedilo in nasl.) oziroma smiselno enake določbe predpisa, ki bo nadomestil citirani zakon, je ta pogodba nična.

Če se ugotovi, da je ta pogodba nična, mora vsaka pogodbena stranka vrniti drugi vse, kar je na podlagi pogodbe prejela – upravičenec mora vrniti prejeta sredstva po tej pogodbi v roku 30 dni od prejema pisnega poziva ministrstva, povečana za zakonske zamudne obresti od dneva nakazila na TRR upravičenca do dneva nakazila v dobro proračuna RS. Stranka, ki je kriva za ničnost pogodbe, odgovarja drugi stranki tudi za škodo zaradi ničnosti pogodbe.

Upravičenec in partnerji spoštujejo tudi omejitve in prepovedi iz 36. člena ZIntPK v skladu s pogoji javnega razpisa.

Upravičenec mora na poziv ministrstva v osmih dneh od prejema poziva predložiti podatke o svoji lastniški strukturi in povezanih družbah v obsegu, določenem v 11. poglavju javnega razpisa. Če predloži lažno izjavo oziroma neresnične podatke o teh dejstvih, je pogodba nična.

XV. SKRBNIKI POGODB

29. člen
(skrbniki pogodbe)

Skrbnik pogodbe skrbi za pravilno, pravočasno, zakonito, gospodarno in učinkovito izvedbo pogodbe. 

Skrbnik pogodbe na strani ministrstva je xxx.

Skrbnik pogodbe na strani upravičenca je xxx

Če se v času trajanja pogodbe spremeni skrbnik pogodbe, pogodbena stranka o tem s pisnim dopisom obvesti drugo pogodbeno stranko. Sprememba začne veljati z dnem prejema obvestila. 


XVI. SPREMEMBE POGODBE

30. člen
(spremembe pogodbe)

Spremembe in dopolnitve te pogodbe se dogovorijo s pisnim dodatkom, ki ga podpišejo pogodbene stranke oziroma njihovi pooblaščeni zastopniki. Dovoljene so le v obsegu, ki ga dopuščajo javni razpis in veljavni predpisi, ter ne smejo spreminjati pogojev izbora. V konzorciju vodilni partner zagotovi potrebno soglasje oziroma pooblastila partnerjev. 

XVII. KONČNE DOLOČBE

31. člen
(reševanje sporov)

Pogodbeni stranki soglašata, da bosta nerešena vprašanja in morebitne spore reševali sporazumno. Če sporazumna rešitev spora ni mogoča, je za reševanje sporov pristojno sodišče v Ljubljani.

32. člen
(priloge)

Sestavni deli pogodbe so odobreni program dela s finančnim načrtom za leto 2027 (Obrazec 3), sklep o izboru ter pri konzorciju konzorcijska pogodba s pooblastili vseh partnerjev. Identifikacijske oznake in datumi prilog se vnesejo pred podpisom.


33. člen

Pogodba se praviloma sklene v elektronski obliki in začne veljati z dnem zadnjega podpisa pogodbenih strank oziroma njihovega pooblaščenega zastopnika. 


	Kraj: ________, dne __________
	Kraj: ________, dne __________
	
	

	Štev.: __________________
	Štev.: __________________
	
	



	Upravičenec
xxx

xxx
	REPUBLIKA SLOVENIJA
Ministrstvo za lokalno samoupravo, kohezijo in regionalni razvoj

xxx










Priloge k pogodbi:
· odobreni Program dela regijske pisarne v Bruslju s finančnim načrtom za leto 2027
(Obrazec 3) z dne __________,
· sklep o izboru št. __________ z dne __________,
· konzorcijska pogodba s pooblastili vseh konzorcijskih partnerjev z dne __________ (samo pri konzorcijski prijavi).

